google/wiki40b huggingface dataset:
Ντμίτρι Εγκόροφ

Βιογραφικά στοιχεία

Ο Εγκόροφ γεννήθηκε στη Μόσχα και σπούδασε στο Πανεπιστήμιο Λομονόσοφ, όπου εκπόνησε το διδακτορικό του υπό την επίβλεψη του Νικολάι Μπουγκάεφ. Το 1921 εκλέχθηκε πρόεδρος της Μαθηματικής Εταιρείας της Μόσχας και το 1923 διορίσθηκε διευθυντής του Ινστιτούτου Μηχανικής και Μαθηματικών του Κρατικού Πανεπιστημίου της Μόσχας. Επίσης ήταν αντεπιστέλλον μέλος της Σοβιετικής Ακαδημίας Επιστημών και υπεύθυνος του επιστημονικού περιοδικού Matematicheskii Sbornik της Μαθηματικής Εταιρείας της Μόσχας. Ωστόσο, ο Εγκόροφ θεωρούσε τις πνευματικές και θρησκευτικές του πεποιθήσεις πολύ σημαντικές, και υπερασπίσθηκε ανοικτά την Ορθόδοξη Εκκλησία κατά των μαρξιστών μετά τη Ρωσική Επανάσταση. Για τον λόγο αυτό απολύθηκε από το Ινστιτούτο το 1929 και αποκηρύχθηκε δημόσια. Το επόμενο έτος τον συνέλαβαν και τον φυλάκισαν, πρώτα στη Μόσχα και μετά στο Καζάν, ως «θρησκευτικό σεχταριστή». Αμέσως μετά τη φυλάκισή του, ο Εγκόροφ άρχισε απεργία πείνας, μέχρι που νοσηλεύθηκε στο νοσοκομείο της φυλακής και κατόπιν στην οικία του συναδέλφου του μαθηματικού Νικολάι Τσεμποταριόφ, στο Καζάν, όπου απεβίωσε.
Μεταξύ των μαθηματικών που εκπόνησαν τη διδακτορική διατριβή τους υπό την επίβλεψη του Εγκόροφ ήταν ο τοπολόγος Πάβελ Αλεξάντροφ και ο Νικολάι Λούζιν.

Ερευνητικό έργο

Ο Εγκόροφ μελέτησε τις ισοδυναμικές επιφάνειες και τα τριπλά συστήματα ορθογώνιων συναρτήσεων, ενώ συνεισέφερε σημαντικά στις ευρύτερες ερευνητικές περιοχές της διαφορικής γεωμετρίας και των ολοκληρωτικών εξισώσεων. Η εργασία του Εγκόροφ επηρέασε την έρευνα του Ζαν Γκαστόν Νταρμπού στη διαφορική γεωμετρία και στην ανάλυση. Το Θεώρημα του Εγκόροφ στην πραγματική ανάλυση και στη θεωρία της ολοκληρώσεως ονομάζεται έτσι προς τιμή του. Συγκεκριμένα, ο Εγκόροφ δημοσίευσε μία απόδειξή του σε μία σύντομη εργασία του το 1911 και το αποτέλεσμα αυτό έγινε γνωστό ευρύτερα υπό το όνομά του. Ο Ιταλός μαθηματικός Κάρλο Σεβερίνι είχε δημοσιεύσει μία απόδειξη του ίδιου θεωρήματος το προηγούμενο έτος, αλλά αυτή δεν είχε προσεχθεί.
Σαπουνόπερα

Η σαπουνόπερα είναι είδος τηλεοπτικής εκπομπής, που συχνά έχει κοινωνικό-αισθηματικό περιεχόμενο. Η σαπουνόπερα προέρχεται από τις ΗΠΑ. Το όνομά τους προέρχεται από τις αγγλικές λέξεις "soap" που σημαίνει "σαπούνι", καθώς σημαντικός χρηματοδότης των παραγωγών είναι οι διάφορες εταιρείες απορρυπαντικών, και "opera", ειρωνικός τίτλος που προσέδωσαν οι Αμερικανοί δημοσιογράφοι κριτικοί στις σειρές αυτού του είδους.

Βασικά στοιχεία

Οι σαπουνόπερες συνήθως συγχέονται με τις λατινοαμερικάνικες τηλενουβέλες, εξαιτίας των ερωτικών ιστοριών που συναντώνται και στις δύο, καθώς και του γεγονότος ότι προβάλλονται καθημερινά. Όμως υπάρχουν πολλά στοιχεία που τις κάνουν να διαφέρουν. Σημαντικότερη των διαφορών είναι η χρονική διάρκεια των δύο αυτών ειδών τηλεοπτικού προγράμματος, καθώς οι σαπουνόπερες μπορεί να διαρκέσουν πολλές δεκαετίες, ενώ οι τηλενουβέλλες συνήθως ολοκληρώνουν τον κύκλο τους σε 150 επεισόδια. Διαφορές μεταξύ των τηλενουβελών και των σαπουνόπερων υπάρχουν και στο σενάριο. Οι σαπουνόπερες αφορούν συνήθως τις ζωές δύο πλούσιων οικογενειών και τις σχέσεις μεταξύ τους. Οι τηλενουβέλες συνήθως επικεντρώνονται στην ιστορία μιας φτωχής κοπέλας και ενός πλούσιου νεαρού ή το αντίστροφο, τους οποίους ωστόσο περιτριγυρίζουν διάφοροι δευτερεύοντες χαρακτήρες οι οποίοι παίζουν σημαντικό ρόλο στην εκάστοτε σειρά. Επιπλέον, λόγω του χαμηλού τους κόστους παραγωγής, οι αμερικανικές σαπουνόπερες σπάνια φιλοξενούν εξωτερικά γυρίσματα σε αντίθεση με τις τηλενουβέλες, κάτι που ωστόσο τα τελευταία χρόνια έχει αλλάξει για τις σαπουνόπερες που γυρίζονται από ευρωπαϊκούς σταθμούς.
Πριν ξεκινήσουν να γυρίζονται οι ελληνικές σαπουνόπερες, ήδη στην ελληνική τηλεόραση είχαν προβληθεί οι γνωστότερες αμερικάνικες σαπουνόπερες, όπως η Δυναστεία, το Ντάλλας, τα Ατίθασα νιάτα, η Τόλμη και Γοητεία από τα κανάλια της ΕΡΤ και η Σάντα Μπάρμπαρα από το Mega, στις οποίες αργότερα προστέθηκαν οι Μέρες αγάπης, το Έρωτες, έρωτες, έρωτες κ.α. Κάποιες από αυτές, συνεχίζονται ως σήμερα, έχοντας συμπληρώσει αισίως το 50ό έτος μετάδοσής τους στη χώρα παραγωγής τους και το 20ό στην Ελλάδα.
Ονέιν Ταχί

Σταδιοδρομία

To 1983 ήταν υπουργός Παιδείας και Αθλητισμού και επίσης υπηρέτησε ως υπουργός Γεωργίας. Έγινε υπηρεσιακός πρόεδρος στις 12 Ιανουαρίου 1989 και μέχρι τις 30 Ιανουαρίου του ίδιου χρόνου. Έπειτα από τη βραχύβια προεδρία του, έγινε πρόεδρος της Νομοθετικής Συνέλευσης , αργότερα υπουργός Παιδείας και υπουργός Οικονομικών.
Υπήρξε ένας από τους αντάρτες πολιτικούς του Vanua'aku Pati (και ίδρυσε το Δημοκρατικό Κόμμα του Λαού), στο οποίο επέστρεψε το 1997.
Ο Ταχί πέθανε συνεπεία τραυματισμού σε τροχαίο δυστύχημα στο νησί Αμπάε λίγο πριν τη διεξαγωγή των εκλογών του 1998.
Π.Α.Σ.Α. Ηρόδοτος

Ιστορία

Λίγα χρόνια μετά την ίδρυση του συνοικισμού της Νέας Αλικαρνασσού (ιδρύθηκε το 1925) και παρά τις εξαιρετικά δύσκολες βιοτικές συνθήκες που επικρατούσαν την εποχή εκείνη οι Αλικαρνασσείς επιθυμώντας να ενδυναμώσουν τη συλλογική συνείδηση και να συσφίξουν τους δεσμούς μεταξύ των κατοίκων του συνοικισμού ίδρυσαν το αθλητικό σωματείο << Ο Ηρόδοτος>>, προς τιμήν του Αρχαίου Ιστορικού Ηροδότου, με καταγωγή από την αρχαία πόλη της Μικράς Ασίας, την Αλικαρνασσό.  Ο Ποδοσφαιρικός Αθλητικός Σύλλογος Αλικαρνασσού (Π.Α.Σ.Α.) «Ηρόδοτος» ιδρύθηκε το 1932 από τον πρόεδρο της τότε προσφυγικής κοινότητας  Μιχάλη Ελευθεριάδη, τον γιατρό Μιχάλη Βελισσάριο, τον Δημήτρη Σκουρέλλο, τον Απόστολο Μουζουράκη και άλλους Αλικαρνασσιώτες πρόσφυγες. Τον Νοέμβριο του 1932 αναγνωρίστηκε από το Πρωτοδικείο Ηρακλείου και το Δεκέμβριο του 1932 αναγνωρίστηκε από την Ε.Π.Σ. Ηρακλείου και έγινε επίσημο μέλος της. Λειτουργούσε υποτονικά και κατά την περίοδο της Γερμανικής κατοχής, ενώ επανήλθε σε πλήρη δραστηριότητα το 1948.
Εντάχθηκε στην Γ΄ κατηγορία της Ε.Π.Σ. Ηρακλείου και μέσα σε τρεις αγωνιστικές περιόδους προβιβάστηκε στην Α΄ κατηγορία, όπου τότε έπαιζαν ιστορικοί ποδοσφαιρικοί σύλλογοι όπως ο ΟΦΗ, ο Εργοτέλης  κ.α.  Το 1961 ανέβηκε στην  Β΄ Εθνική  κατηγορία, όπου διατηρήθηκε μέχρι το 1964. Την περίοδο 1965-66 αγωνίστηκε στην Γ΄ Εθνική κατηγορία που για πρώτη φορά δημιουργήθηκε τότε.
Συνολικά έχει αγωνιστεί μέχρι σήμερα 12 αγωνιστικές περιόδους στο πρωτάθλημα της Β΄ Εθνικής κατηγορίας, με τελευταία συμμετοχή την περίοδο 1982-83, και 16 περιόδους στο πρωτάθλημα της Γ΄ Εθνικής κατηγορίας.
Όσον αφορά το Κύπελλο Ελλάδος, την περίοδο 1987-88 έφθασε μέχρι την φάση των "8" (προημιτελικά) όπου και αποκλείστηκε από τον Παναθηναϊκό και επίσης, έχει φθάσει μέχρι 2 φορές μέχρι την φάση των "16", που συνέβη την περίοδο 1982-1983 όπου και αποκλείστηκε από την ΑΕΚ και την περίοδο 1988-89, που αποκλείστηκε από τον ΟΦΗ.
Την περίοδο 2017-18 κατέκτησε το πρωτάθλημα στον 1ο Όμιλο της Γ' Εθνικής κατηγορίας και μέσω πρωταθλήματος μπαράζ κέρδισε την άνοδο στην Β' Εθνική κατηγορία, ύστερα από 35 χρόνια από την τελευταία συμμετοχή του.

Φίλαθλοι

Οι φίλαθλοι του Ηρόδοτου είναι οι BRONX G.0.

Τμήμα ποδοσφαίρου γυναικών

Εκτός το ανδρικό τμήμα ποδοσφαίρου, κατά το παρελθόν λειτούργησε και γυναικείο τμήμα ποδοσφαίρου το οποίο ανέστειλε τη λειτουργία του. Το 2018 η διεύθυνση ακαδημιών του συλλόγου ανακοίνωσε την επανίδρυση του τμήματος ποδοσφαίρου γυναικών.
Νίκος Νίκας

Βιογραφικά στοιχεία

Γεννήθηκε στην Αθήνα. Αποφοίτησε από τη Δραματική Σχολή Αθηνών «Γιώργος Θεοδοσιάδης» το 1992. Η πρώτη του τηλεοπτική εμφάνιση ήταν το 1993 στη σειρά του ANT1 «Ο χήρος, η χήρα και τα χειρότερα». Έκτοτε συμμετείχε σε σειρές αυτοτελών επεισοδίων όπως η 10η Εντολή και ο Κόκκινος Κύκλος.
Το ντεμπούτο του στον κινηματογράφο το έκανε το 1992 με την ταινία «Τα παιδιά του ονείρου» και το 2009 ακολούθησαν οι «Μικρές εξεγέρσεις» οπού υποδύθηκε τον Ματθαίο.
Επίσης έχει ακουστεί η φωνή του σε πολλές μεταγλωττισμένες παραγωγές όπως η «Μαδαγασκάρη» και ο «Βασιλιάς των λιονταριών».
Διοργανώσεις Ε.Π.Σ. Ηλείας 1984–85

Α κατηγορία

Στην Α κατηγορία μετείχαν 27 ομάδες χωρισμένες σε δυο ομίλους.

Β κατηγορία

Στην Β κατηγορία μετείχαν 30 ομάδες χωρισμένες σε δύο ομίλους.

Γ κατηγορία

Στην Γ κατηγορία μετείχαν 17 ομάδες χωρισμένες σε δύο ομίλους.

Κύπελλο Ηλείας

Τελικός
27 Φεβρουαρίου 1985 Εθνικός Πύργου - Αστέρας Αμαλιάδας 2-1 - εθνικό στάδιο Πύργου -
Βουλευτικές εκλογές στις Νήσους Φερόες 2015

Γενικές εκλογές διεξήχθησαν στις Νήσους Φερόες την 1η Σεπτεμβρίου 2015. Οι εκλογές για το Κοινοβούλιο της Δανίας (Folketing) διεξήχθησαν από πριν στις 18 Ιουνίου.

Πλαίσιο

Στις 4 Αυγούστου 2015 η Βουλή (Løgting) ενέκρινε πρόταση με την οποία άσκησε κριτική στον πρωθυπουργό Κάι Λέο Γιοχάνεσεν και τον πρώην υπουργό Εσωτερικών Κάρι Π. Χόιγκαρντ, κατηγορώντας τον Γιοχάνεσεν ότι είπε ψέματα στο κοινοβούλιο για το συμβόλαιο ύψους 1 εκατ. κορόνων με την Copenhagen Infrastructure Partners με σκοπό την κατασκευή ενός υποθαλάσσιου τούνελ μεταξύ της Εϊστουρόι και της Στρεϊμόι.
Τον Ιούνιο του 2015 η έρευνα που διεξήγαγε ο πρώην συνήγορος του πολίτη στη χώρα έδειξε ότι εν γνώσει του ο πρωθυπουργός είχε πει ψέμετα στη Βουλή πολλές φορές, παραβιάζοντας τη νομοθεσία. Ο πρωθυπουργός αρνήθηκε να κάνει κάτι για το θέμα και πήγε διακοπές για 1 μήνα.
Στις 29 Ιουλίου κατά την καθιερωμένη του ομιλία προς το Κοινοβούλιο ανακοίνωσε την προκήρυξη γενικών εκλογών. Στις 4 Αυγούστου η πρόταση του πρωθυπουργού για εκλογές έγινε ομόφωνα δεκτή από τη Βουλή.

Εκλογικό σύστημα

Τα 33 μέλη του Løgting εξελέγησαν με ανοικτή λίστα και με απλή αναλογική open list σε μία πανεθνική εκλογική περιφέρεια, με όριο για να εισέλθει ένα κόμμα στη Βουλή το 3,03030%. Η κατανομή των εδρών έγινε με τη μέθοδο Ντ' Οντ.

Σχηματισμός κυβέρνησης

Μετά τη νίκη του Σοσιαλδημοκρατικού Κόμματος (Javnaðarflokkurin) στις εκλογές, νέος πρωθυπουργός ανέλαβε ο Άξελ Β. Γιοχάνεσεν στις 15 Σεπτεμβρίου 2015.
Επαρχία Τοαμασίνα

Γεωγραφία

Η Τοαμασίνα βρίσκεται ανατολικά της Μαδαγασκάρης. Συνορεύει στα βορειοδυτικά με την Επαρχία Μαχατζάνγκα, στα νοτιοδυτικά με την Επαρχία Ανταναναρίβο και στα νότια με την Επαρχία Φιαναραντσόα.  Έχει έκταση 71.911 km² (27,765 τ.μ.).

Μεταφορές

Το τοπικό αεροδρόμιο είναι το Αεροδρόμιο της Τοαμασίνα, που βρίσκεται στην Τοαμασίνα.
Πρωτάθλημα Ε.Π.Σ. Πειραιώς 1947-48

Το πρωτάθλημα της Ε.Π.Σ. Πειραιώς 1947-48 διεξήχθη σε τρεις κατηγορίες με τη συμμετοχή 24 ομάδων. Την πρώτη τους εμφάνιση έκαναν οι σύλλογοι Χαλκηδών και Αρχιμήδης. Τον τίτλο κατέκτησε ο σχεδόν μόνιμος πρωταθλητής Ολυμπιακός και προκρίθηκε στο Πανελλήνιο πρωτάθλημα ποδοσφαίρου ανδρών 1947-1948.

Γ΄ Κατηγορία

*Η Δόξα Πειραιώς είναι η πρώην "Φαληρική".
    
**Ο Αχιλλεύς αρχικά υποβιβάστηκε και την επόμενη σεζόν ξεκίνησε να μετέχει στο πρωτάθλημα της Γ΄ κατηγορίας. Όμως, στη συνέχεια κέρδισε κάποια προσφυγή και απέκτησε το δικαίωμα να παραμείνει ως 9η ομάδα στη Β΄ κατηγορία, στην οποία εντάχθηκε τον Ιανουάριο του 1949 και ενώ είχε λήξει ο α΄ γύρος.
944 Ιδαλγός

Τροχιά και ταξινόμηση

Ο Ιδαλγός είναι ένας αστεροειδής που μοιάζει με κένταυρο (Αυτός ο προσδιορισμός δίνεται σε σώματα με τροχιές μεταξύ του Δία και του Ποσειδώνα). Αν και ο Ιδαλγός έχει μέση ακτίνα πέρα από τον Δία, δεν θεωρείται κένταυρος.
Με εκκεντρότητα 0,66 το περιήλιό του βρίσκεται στην εσωτερική άκρη της ζώνης των αστεροειδών, στις 1,95 ΑΜ, ενώ το αφήλιό του στις 9,54 ΑΜ, στην τροχιά του Κρόνου. Όμως εξαιτίας της μεγάλης κλίσης προς την εκλειπτική (42,5 μοίρες) δεν τέμνει την τροχιά του Κρόνου. Αυτό το γεγονός ίσως οφείλεται σε μία κοντινή προσέγγιση στον Δία. Στην πραγματικότητα, το 1922 πέρασε σε απόσταση μικρότερη από 0,89 ΑΜ από τον Δία με την πανίσχυρη επιρροή της βαρύτητάς του.
2046 (ταινία)

Υπόθεση

Η ταινία μπορεί να θεωρηθεί συνέχεια της προηγούμενης ταινίας του Γουόνγκ Καρ Γουάι Ερωτική Επιθυμία (In the Mood for Love), καθώς περιγράφει την ιστορία του ίδιου πρωταγωνιστή, του Τσόου (τον υποδύεται και πάλι ο Τόνι Λιούνγκ Τσίου Γουάι), από τη στιγμή που επιστρέφει από τη Σινγκαπούρη, όπου εργαζόταν ως συγγραφέας, στο Χονγκ Κονγκ, και νοικιάζει ένα δωμάτιο στο ξενοδοχείο Oriental με τον αριθμό 2047, ακριβώς απέναντι δηλαδή από το δωμάτιο με τον αριθμό 2046. Ο αριθμός 2046 έχει ιδιαίτερη σημασία για τον πρωταγωνιστή, καθώς συναντιόταν σε δωμάτιο ξενοδοχείου με τον αριθμό αυτό με τη Σου Λι Ζεν για να γράψουν ένα μυθιστόρημα πολεμικών τεχνών. Η Σου Λι Ζεν (την οποία υποδυόταν η Μάγκι Τσενγκ (Maggie Cheung) στην ταινία Ερωτική Επιθυμία) ήταν ο μεγάλος έρωτας της ζωής του, που όμως δεν ευδοκίμησε ποτέ και στην οποία ο Τσόου είναι ακόμα προσκολλημένος. Καθώς η ταινία εξελίσσεται, παρακολουθούμε τις σχέσεις του Τσόου με διάφορες γυναίκες, που όμως δεν καταφέρνουν να τον κάνουν να ξεχάσει την Σου Λι Ζεν. Παράλληλα, ο Τσόυ ξεκινάει να γράφει ένα φουτουριστικό μυθιστόρημα με τον τίτλο 2046. Στο μυθιστόρημα αυτό "2046" ονομάζεται μια πόλη στην οποία καταφεύγουν οι άνθρωποι για να βρουν τις χαμένες τους αναμνήσεις. Σύμφωνα με τον Τσόου, στην πόλη "2046" "τίποτα δεν αλλάζει και όποιος φτάνει εκεί δεν γυρίζει πίσω ποτέ".

Ο φωτισμός, η φωτογραφία και η μουσική συμβάλλουν στη λυρική, μελαγχολική ατμόσφαιρα της ταινίας. Το κεντρικό μουσικό θέμα έχει συνθέσει ο Σιγκέρου Ουμεμπαγιάσι. Μάλιστα, το σάουντρακ της ταινίας βραβεύτηκε στα Golden Horse Awards στην Ταϊβάν και στο Διεθνές Φεστιβάλ Κινηματογράφου στο Χονγκ Κονγκ.
Αλέξανδρος Μαουντμπάττεν, μαρκήσιος του Κάρισμπρουκ

Βιογραφία

Γεννήθηκε στο κάστρο Γουίντσορ στο Μπέρκσαϊρ και ήταν ο πρωτότοκος γιος του Ερρίκου πρίγκιπα του Μπάττενμπερκ και της Βεατρίκης των Βέττιν, κόρης του Αλβέρτου πρίγκιπα της Σαξονίας-Κόμπουρκ & Γκότα. Ο πατέρας του ήταν γιος του Αλεξάνδρου πρίγκιπα της Έσσης-Ντάρμστατ και της Ιουλίας Χάουκε· ο γάμος ήταν μοργανατικός και στην Ιουλία και στους απογόνους της δόθηκε ο τίτλος του πρίγκιπα του Μπάττενμπερκ. Η μητέρα του ήταν κόρη της Βικτωρίας της Βρετανίας.
Το 1886 η μάμμη του Βικτωρία με διάταγμα αναγνώρισε τον τίτλο και την προσφώνησή του. Έπειτα από εξετάσεις το 1902, ο Αλέξανδρος εισήλθε στο Ναυτικό και υπηρέτησε στο πλοίο Μπριτάνια ως το 1908. Έπειτα αποσύρθηκε και έγινε από τα πρώτα μέλη της λέσχης Κάσταγουεϊς για απόστρατους αξιωματικούς του Β. Ναυτικού.
Το 1909 εισήλθε στο Στρατό ως δόκιμος υπολοχαγός στη Φρουρά Γρεναδιέρων. Το 1913 έγινε υπολοχαγός και δύο έτη μετά λοχαγός. Λόγω διακεκριμένης υπηρεσίας στους Συμμάχους, το 1917 του απονεμήθηκε η διάκριση του Τάγματος του Αγ. Βλαδίμιρου. Αποσύρθηκε το 1919. Έλαβε το Μεγαλόσταυρο του Τάγματος του Καρόλου Γ΄ της Ισπανίας, του Τάγματος του Λεοπόλδου Α΄ του Βελγίου, του Αγ. Αλεξάνδρου Νέφσκυ της Ρωσίας, του Τάγματος της Ναυτικής Αξίας της Ισπανίας, του Τάγματος του Νείλου της Αιγύπτου, του Τάγματος του Στέμματος της Ρουμανίας και του Σταυρού του πολέμου της Γαλλίας.
Κατά τη διάρκεια του Β΄ Παγκοσμίου Πολέμου υπηρέτησε στην Β. Αεροπορία ως ανθυποσμηναγός και μετά υποσμηναγός. Εργάστηκε στο προσωπικό του πτέραρχου σερ Τράφορντ Ληγκ-Μάλορυ. Το 1945 αποσύρθηκε με το βαθμό του σμηναγού.

Μαρκήσιος του Κάρισμπρουκ

Τα αντι-Γερμανικά αισθήματα στον Α΄ Παγκόσμιο Πόλεμο έκαναν τον εξάδελφό του Γεώργιο Ε΄ να αλλάξει το όνομα του Οίκου του, από Σαξονίας - Κόμπουρκ & Γκόττα σε Γουίντσορ και αποκήρυξε τους Γερμανικούς τίτλους του γι' αυτόν και όλα τα μέλη της Β. Οικογένειας. Όμοια τα μέλη του Οίκου Μπάττενμπερκ αποκήρυξαν τον τίτλο τους του πρίγκιπα του Μπάττενμπερκ και με Β. διάταγμα απέκτησαν για τον Οίκο τους το όνομα Μαουντμπάττεν (burg (γερμ.) = mount (αγγλ.)). Είχαν τον τίτλο του σερ. Ο Αλέξανδρος έγινε μαρκήσιος του Κάρισμπρουκ, κόμης του Μπέρκχαμστιντ και υποκόμης του Λώνστον. Στη δεκαετία το 1930 ο συγραφέας Ε. Φ. Μπένσον αφιέρωσε δύο μυθιστορήματά του στον Αλέξανδρο.
Νυμφεύτηκε την Φ. Α. Ντένισον, αλλά στα τελευταία του είχε σύντροφο τον φίλο του Σίμωνα Φλητ, σύμφωνα με το δημοσιευμένο ημερολόγιο του Σέσιλ Μπήτον. Επειδή δεν είχε κρατικό επίδομα, εργάστηκε πρώτα ως υπάλληλος στα γραφεία των τραπεζιτών Αφών Λαζάρ και μετά σε μία εταιρεία επίβλεψης κτημάτων. Έγινε διευθυντής της εταιρείας Αφοί Λέβερ και σε άλλες εταιρείες.Ήταν το πρώτο μέλος της επεκταμένης Β. Οικογένειας που εργάστηκε.
Ο τελευταίος εγγονός της Βικτωρίας απεβίωσε το 1960 σε ηλικία 73 ετών στο ανάκτορο Κένσιγκτον. Οι τέφρα του εναποτέθηκε στο παρεκκλήσιο των Μπάττενμπερκ στο ναό του Αγ. Μίλντρεντ του Γουίπινγκχαμ, στη νήσο Γουάιτ. Ο τίτλος του μαρκησίου του Κάρισμπρουκ δεν ξαναχρησιμοποιήθηκε.
Ο θάνατος του Σαρδανάπαλου

Ιστορική αναδρομή

Ο Ντελακρουά ζωγράφισε τον πίνακα αυτό για την έκθεση του 1827/28 στο Σαλόνι του Παρισιού (γαλλ. Salon de Paris). Στόχος του ήταν να προκαλέσει, κάτι που κατάφερε με τόσο μεγάλη επιτυχία, που για τα επόμενα πέντε χρόνια τον απέφευγαν όλοι και δεν έβρισκε κανέναν αγοραστή για τα έργα του. Το κοινό της εποχής του δεν ήταν έτοιμο για να δεχτεί αυτό το έργο. Αν και τελικά κατάφερε να ξανακερδίσει το κοινό με το έργο του Η Ελευθερία οδηγεί το Λαό, ο πίνακας ετούτος έμεινε απούλητος μέχρι το 1846. Αγοραστής ήταν κάποιος Εγγλέζος. Ο πίνακας ξανά αγοράστηκε το 1921 από το Μουσείο του Λούβρου, όπου φιλοξενείται μέχρι σήμερα. Ο Ντελακρουά κατασκεύασε και ένα αντίγραφο μικρότερων διαστάσεων.

Περιγραφή

Ο πίνακας έχει για θέμα του τον μύθο του βασιλιά της Ασσυρίας Σαρδανάπαλου, ενώ εικονίζει την σκηνή του μοιραίου τέλους του. Ο Σαρδανάπαλος αφού υπερασπίστηκε γενναία την πόλη του, υπέκυψε όταν ο Ευφράτης ξαφνικά ξεχύλησε και κατέστρεψε τα τείχη. Βρισκόμαστε σε ένα πολυτελές ανατολίτικο δώμα με θησαυρούς, στο οποίο κυριαρχεί το χάος. Ο Σαρδανάπαλος στην πολυτελή κλίνη του με απάθεια γίνεται αυτόπτης μάρτυς του φονικού. Υπηρέτες δολοφονούν τις γυμνές γυναίκες του χαρεμιού. Ο οινοχόος του στο πλάι του προσφέρει μια κανάτα που περιέχει θανατηφόρο δηλητήριο για να αυτοκτονήσει. Ένας άλλος υπηρέτης θυσιάζει ένα περήφανο άλογο που είναι στολισμένο με πολύτιμους λίθους.
Μόντρεαλ Κανάντιενς

Ονομασία

Το εταιρικό όνομα του συλλόγου είναι Club de hockey Canadien, Inc. (CHC). Η ομάδα αναφέρεται συχνά στα αγγλικά και τα γαλλικά ως Habs. Γαλλικά ψευδώνυμα για την ομάδα περιλαμβάνουν τα Les Canadiens (ή Le Canadien), Le Bleu-Blanc-Rouge, La Sainte-Flanelle, Le Tricolore, Les Glorieux (ή Glorieux), Les Habitants, Le CH και Le Grand Club.

Ιστορία

Με έτος ίδρυσης το 1909, οι Κανάντιενς είναι η παλαιότερη εν ενεργεία επαγγελματική ομάδα χόκεϊ επί πάγου σε όλο τον κόσμο, όπως και ο μόνος υφιστάμενος σύλλογος του πρωταθλήματος NHL που προηγείται χρονικά της ίδρυσης του NHL. Ως μία από τις παλαιότερες δικαιοχρήσεις (franchises) του επαγγελματικού αθλητισμού της Βόρειας Αμερικής, η ιστορία των Canadiens προϋπήρξε κάθε άλλης καναδικής δικαιόχρησης εκτός του ποδοσφαίρου, καθώς και κάθε αμερικανικής δικαιόχρησης εκτός από το μπέιζμπολ και τους Αριζόνα Κάρντιναλς του πρωταθλήματος NFL. Η συγκεκριμένη δικαιόχρηση είναι μία από τις επονομαζόμενες ως «Original Six» ομάδες, μια περιγραφή που χρησιμοποιείται για τις ομάδες που μετείχαν στο NHL από το 1942 μέχρι την επέκταση του 1967.
Ακαδημία των Καλών Τεχνών (Γαλλία)

Ιστορία

Μετά την διάλυση, στην διάρκεια της Γαλλικής Επανάστασης των παλαιών ακαδημιών, ιδρύθηκαν, εντός του Ινστιτούτου της Γαλλίας, τρεις τάξεις, ανάμεσά τους μία « Λογοτεχνίας και Καλών Τεχνών », η οποία αποτελείτο από οκτώ τμήματα (γραμματική, αρχαίες γλώσσες, ποίηση, αρχαιότητες και μνημεία, ζωγραφική, γλυπτική, αρχιτεκτονική, καθώς και μουσική και απαγγελία). Το νομοθετικό διάταγμα των Υπάτων της 3ης Μπρυμαίρ του Έτους ΙΑ΄ (25 Οκτωβρίου 1802) διαίρεσε την τάξη αυτή σε τρεις νέες τάξεις, μεταξύ των οποίων μία Καλών Τεχνών. Η τελευταία αποτέλεσε και την βάση της νέας Ακαδημίας το 1816. Με βάση τον νόμο περί προγραμματισμού της έρευνας του 2006, η Ακαδημία των Καλών Τεχνών αποτελεί νομικό πρόσωπο δημοσίου δικαίου με ειδικό καταστατικό.
Το 1835, οι συνεδριάσεις της ελάμβαναν χώρα το Σάββατο. Συγκεκριμένα, η ετήσια συνεδρίασή της, η μοναδική η οποία διεξαγόταν δημόσια, ελάμβανε χώρα το πρώτο Σάββατο του Οκτωβρίου.
Το αμαξάκι

Πληροφορίες

Η ταινία προβλήθηκε στις αίθουσες της Αθήνας, του Πειραιά και των προαστίων το 1957 και έκοψε 138.620 εισιτήρια.
Εκπροσώπησε επίσημα την Ελλάδα στο Διεθνές Φεστιβάλ Κινηματογράφου του Κάρλοβι Βάρι στην τότε Τσεχοσλοβακία (σήμερα Δημοκρατία της Τσεχίας) το 1958, όπου άφησε εξαιρετικές εντυπώσεις η ερμηνεία του Ορέστη Μακρή. Στο ρόλο της γριάς αρχόντισσας βλέπουμε ένα πολύ μεγάλο όνομα του ελληνικού θεάτρου, τη Χριστίνα Καλογερίκου.
Λιμπρέτο

Ο όρος λιμπρέτο (ή λιβρέτο) προέρχεται εκ της Ιταλικής libretto (ουσιαστικό) που αποτελεί υποκοριστικό του libro (= βιβλίο) και περιγράφει το βιβλίο που περιέχει το κείμενο μιας όπερας ή εν γένει ενός δραματικού έργου. Μπορεί να αποτελείται από στίχους ή πρόζα. Το πρώτο γνωστό λιμπρέτο είναι αυτό που γράφτηκε από τον Οττάβιο Ρινουτσίνι (Ottavio Rinuccini) για την όπερα Δάφνη, σε μουσική του Τζάκοπο Πέρι, η οποία παρουσιάστηκε το 1598.

Οι συγγραφείς λιμπρέτων ονομάζονται λιμπρετίστες, εξ αυτών, από τους πρώτους διάσημους, ήταν και ο Φελίτσε Ρομάνι (1788 - 1865). Στα ελληνικά αποδίδεται συνήθως και με τον όρο "ποιητικό κείμενο".
Ούβιοι

Οι Ούβιοι ήταν αρχαίος γερμανικός λαός που πρωτοεμφανίστηκε στην ανατολική πλευρά του Ρήνου την εποχή του Ιουλίου Καίσαρα.

Το 55 π.Χ., ο Ιούλιος Καίσαρας προετοίμαζε επίθεση κατά της Βρετανίας όταν ομάδα γερμανικών λαών περιλαμβανομένων των Ουβίων διέσχισαν το Ρήνο, πιθανώς σε αναζήτηση ασφαλούς γης μακριά από τους Σοηβούς που τους κατεδίωκαν. Ο Καίσαρας, φοβούμενος πως οι κινήσεις τους θα μπορούσαν να αποσπάσουν την προσοχή των στρατιωτών του έτρεξε προς το Ρήνο. Συναντήθηκε με πρεσβευτές των γερμανών και προσέφερε γη στους Ουβίους ως αντάλλαγμα της συστράτευσής τους ενάντια στους Σοηβούς. Το 39 π.Χ. ο Μάρκος Βιψάνιος Αγρίππας τους μετέφερε στις δυτικές όχθες, μάλλον μετά από δικό τους αίτημα, και υπό το φόβο των γειτονικών Χαττών .

Το 50 μ.Χ., οι Ρωμαίοι βετεράνοι στρατιώτες έστησαν αποικία πάνω στην πρωτεύουσα των Ουβίων και την αφιέρωσαν στην εγγονή του Αγρίππα, την Αγριππίνα τη Νεότερη που είχε γεννηθεί εκεί. Η αποικία έφερε το όνομα της Αγριππίνας και του συζύγου της, αυτοκράτορα Κλαύδιου, και είχε σαν πλήρες όνομα το «Κολώνια Κλαύδια Άρα Αυγούστα Αγριππινένσιουμ» (Colonia Claudia Ara Augusta Agrippinensium), εξ ου και η προέλευση της σημερινής γερμανικής πόλης της Κολωνίας. Η υπαγωγή της πόλης στο επίσημο καθεστώς της «αποικίας» σήμαινε πως οι κάτοικοί της θα πρέπει να είχαν μεγάλα προνόμια. Οι Ούβιοι έζησαν επίσης στη Βόννα (σημερινή Βόννη) δίπλα στους Εβούρωνες.

Η φυλή παρέμεινε σταθερός σύμμαχος των Ρωμαίων στην πάροδο των χρόνων. Έπαιξε καθοριστικό ρόλο στην καταστολή της Ανταρσίας των Μπατάβιων το 70 και, μολονότι κάποια μέλη της συντάχθηκαν με τους εισβολείς της Παννονίας το 166, οι Ούβιοι υποστήριξαν τις Ρωμαϊκές στρατιές στους Μαρκομαννικούς Πολέμους του 166-167.

Φαίνεται πως οι Ούβιοι αφομοιώθηκαν απο τους Ρωμαίους σε τέτοιο βαθμό που υιοθέτησαν το προσωνύμιο «Αγριππένσες» (Agrippenses) προς τιμήν του «πατέρα» τους του Αγρίππα.

Η ιστορία τους χάνεται με την πιθανή ένωσή τους με τους Φράγκους της Γαλατίας.
Γενικές εκλογές στο Βανουάτου (2012)

Βουλευτικές εκλογές διενεργήθηκαν στο Βανουάτου στις 30 Οκτωβρίου 2012. Πήραν μέρος συνολικά 346 υποψήφιοι από 32 πολιτικά κόμματα για την πλήρωση 52 εδρών. Οι εκλογές εποπτεύτηκαν από παρατηρητές από την Αυστραλία, την Κίνα, την ΕΕ και τις ΗΠΑ, όπως επίσης και από τον Ύπατο Αρμοστή της Νέας Ζηλανδίας στο Βανουάτου, Μπιλ Ντομπάι. Πρώτο κόμμα με 8 έδρες ήρθε το Vanua'aku Pati του Ναταπέι, με δεύτερο το Κόμμα Πρόοδος του Λαού του Σάτο Κίλμαν (6 έδρες), ο οποίος παρέμεινε πρωθυπουργός.